[Video] Steve in ‘herrie’ oor nuwe musiekvideo‘n Skermskoot uit die video. Die volle video volg onderaan die berig. Steve Hofmeyr is Dinsdagoggend in die noorde van Pretoria “in hegtenis geneem” terwyl hy in spitsverkeer beeldmateriaal vir ŉ nuwe musiekvideo geskiet het. Hofmeyr het omstreeks 7:00 in ŉ regstreekse Facebook-uitsending aan sy meer as 400 000 aanhangers op Facebook gesê hulle het ŉ “flash mob” gereël om beeldmateriaal vir sy nuwe liedjie, “Feeslied”, te skiet en dat hulle die hele Sefako Makgatho-rylaan (voorheen Zambesi-rylaan) tot stilstand gebring het. “Ons is in enorme moeilikheid as jy my vra en mense gaan binnekort kla. Dit is chaos daar buitekant,” sê hy in die video. ŉ Mens kan hoor hoe motoriste toeters druk toe Hofmeyr uit sy voertuig klim. Kort daarna kom ŉ hanswors tussen die voertuie deurgeloop en later ook iemand wat op stokke loop en vlae rondswaai. Daar is selfs ‘n vuurdanser. Hofmeyr loop in die kruising, vra vir sy mikrofoon en klim dan op ŉ vragmotor waar hy begin sing. Kort ná die liedjie word hy deur twee metropolisiebeamptes met sy hande agter sy rug van die kruising af weggelei. Sy “inhegtenisneming” het sosiale media aan die gons gehad en talle mense het hulp aangebied om hom te gaan bystaan. Hofmeyr het kort ná die voorval aan Maroela Media gesê hoewel hy van die toneel af weggelei is, is hy nie in hegtenis geneem nie. “Ons het die flash mob vooraf beplan en besluit om drie minute uit mense se lewens te vat en vir hulle in spitsverkeer te sing vir beeldmateriaal vir ‘Feeslied’. Ons het vyf kameras gehad, talle mense het selfoonvideo’s geneem en daar was selfs ŉ hommeltuig,” het hy gesê. Hy het gesê dit was gewaagd om so iets in spitsverkeer te doen, maar dat dit goed ontvang is. “Selfs mense langs die pad het saam gedans en motoriste het uit hul voertuie geklim en ook saam gedans.” Die pad is ná byna drie minute weer vir verkeer oopgemaak. Hy het almal wat “saamgespeel” het en al sy dansers bedank. Hofmeyr het gesê die video sal reeds voor vanaand klaar wees en op sosiale media gedeel word. Ao. Johan van Dyk, woordvoerder van die Sinoville-polisiestasie onder wie se polisiëringsgebied Sefako Makgatho-rylaan val, het aan Maroela Media bevestig dat Hofmeyr nie by die stasie aangekla is nie. Lees ook: [Kyk] Steve se musiekvideo sien die lig